En 23-årig mand er omkommet efter en trafikulykke ved Dronninglund. Ulykken skete omkring klokken 15.30 på Nordre Ringgade ud for nummer 16 hvor en personbil og en minibus kolliderede. - Den 23-årige foretager en overhaling og overser den modkørende taxabus, som han kører frontalt ind i, fortæller vagtchef ved Nordjyllands Politi Per Jørgensen. En sygeplejerske, der var tæt på stedet på ulykken skete, ydede med det samme førstehjælp og stoppede ikke før ambulancen var fremme. To børn i minibussen er ifølge politiets oplysninger sluppet uskadte fra ulykken. Taxachaufføren er kørt på Aalborg Universitetshospital, men er ikke kommet alvorligt til skade. Det er anden gang i denne uge en person mister livet på de nordjyske veje. Mandag blev en 17-årig pige dræbt ved Gedsted da hun i siden af vejen blev kørt ned af en bilist. I den forbindelse leder politiet stadig efter et vidne der kan være med til at klarlægge omstændighederne ved ulykken.

Referat:
Sygeplejerske ydede straks førstehjælp, da hun var vidne til ulykke.